En bil i Vordingborg blev ramt af en sten fra en jernbanebro. Nu søger politiet vidner i sagen.

En familiebil blev lørdag ramt af en sten fra en jernbanebro i Vordingborg.

Det oplyser Sydsjællands og Lolland-Falsters Politi.

Episoden fandt ifølge politiet sted lørdag aften klokken 21.23, da bilen kørte ad Brovejen i Vordingborg og nærmede sig en jernbanebro, som krydser vejen. Lige inden bilen skulle til at køre under broen, landede en sten pludselig på kølerhjelmen.

- Stenen var på størrelse med en lille knytnæve og landede lige på bilens kølerhjelm, siger Jan Nielsen, vagtchef ved Sydsjællands og Lolland-Falsters Politi, og tilføjer:

- Ingen personer kom noget til, men det kunne have gået galt. En brøkdel senere kunne stenen have ramt bilens forrude.

Kort efter episoden blev politiet alarmeret og rykkede derefter ud til området, som blandt andet blev afsøgt af hundepatruljer.

- Der blev fundet to sten på jernbanebroen, som ikke hører til på stedet, fordi der ikke var tale om jernbaneskærver. Hundene fandt også spor af mennesker. Når vi holder de ting sammen, så formoder vi, at der tale om stenkast, siger Jan Nielsen.

4-årig søn i bilen

Cindie Winckler fra Næstved sad sammen med sin familie i den bil, der lørdag aften blev ramt. Hun har efterfølgende delt et opslag på Facebook, hvor hun advarer andre.

- Det kan umuligt bare være en sten, der er faldet ned derfra af sig selv. Vores 4-årige søn sov heldigvis fra det store knald, det gav. Tør ikke tænke, hvad der kunne have været sket. Vær opmærksomme derude, skriver hun blandt andet i opslaget.

Artiklen fortsætter under opslaget.

Nu kan den deles. Til alle jer der vil advare andre i Vordingborg mod stenkast 👍 Posted by Cindie Shaban Winckler on Saturday, August 18, 2018

Politiet søger vidner

Hos politiet opfordrer man nu alle, der kan have oplysninger i sagen, til at henvende sig.

- Hvis folk har set eller hørt noget, så er vi meget interesseret i at høre fra dem, siger Jan Nielsen.

Sagen overdrages nu til lokalpolitiet, som skal efterforske den nærmere.